**Návrh na vyslanie, predĺženie času vyslania a ukončenie času vyslania príslušníkov ozbrojených síl Slovenskej republiky vo vojenskej operácii ISAF**

1. Politické aspekty a medzinárodné súvislosti návrhu

Stabilizácia Afganistanu a širšieho regiónu je jednou z najnáročnejších výziev súčasnej bezpečnostnej politiky v medzinárodnom meradle. Súčasťou snáh medzinárodného spoločenstva o nastolenie mieru a stability je aj pôsobenie NATO prostredníctvom vojenskej operácie ISAF (ďalej len „operácia ISAF“). Základným cieľom operácie je zaistiť, aby sa Afganistan už opätovne nemohol stať útočiskom a základňou pre teroristov, zvýšiť bezpečnosť obyvateľov Afganistanu a podporiť afganské vládne inštitúcie tak, aby boli schopné viesť svoju krajinu a zaručiť jej bezpečnosť.

S týmto cieľom prijali hlavy štátov a predsedovia vlád na summite NATO v Lisabone v roku 2010 plán tzv. tranzície, ktorého zámerom je postupné prebratie zodpovednosti za bezpečnosť štátu afganskou vládou. Odovzdávanie  jednotlivých oblastí prebieha podľa uvedeného plánu. Plnú zodpovednosť za bezpečnosť prevezme afganská vláda do konca roka 2014. V zmysle záverov summitu NATO v Chicagu z roku 2012 bude zároveň do konca roka 2014 ukončená operácia ISAF.

Z pohľadu procesu tranzície bude dôležitý rok 2013, kedy Afganské národné bezpečnostné sily (ďalej len „ANSF“) prevezmú vedúcu úlohu v zaisťovaní bezpečnosti na celom území Afganistanu. Od tohto obdobia bude operácia ISAF plniť predovšetkým podpornú úlohu. V tejto fáze bude veľmi dôležitá schopnosť spojencov udržať súčasnú podporu afganským inštitúciám s dôrazom na ich ďalšie budovanie a finančnú udržateľnosť.

Pre zaistenie dlhodobej stability, bezpečnosti a ďalšieho rozvoja krajiny bude ďalšia pomoc medzinárodného spoločenstva Afganistanu nevyhnutná aj po roku 2014. S cieľom zaistiť udržateľnosť afganských bezpečnostných síl, NATO na summite v Chicagu prijalo rozhodnutie o pokračovaní výcviku, podpore a pomoci ANSF aj po roku 2014 prostredníctvom novej nebojovej misie NATO.

 Predkladaný materiál nadväzuje na uznesenie NR SR č. 117/2012 z 24. júla 2012 a rozširuje plánovanú transformáciu pôsobenia ozbrojených síl Slovenskej republiky (ďalej len „OS SR“) v operácii ISAF. Schválená transformácia mandátu vytvára priestor využiť uvoľnené zdroje na vybudovanie a prípravu skupiny špeciálnych operácii (ďalej len „SOTG“), ktorú Slovenská republika (ďalej len „SR“) plánuje nasadiť do Afganistanu v roku 2014. Tento krok je v súlade s politickým záväzkom SR zotrvať v operácii ISAF do jej ukončenia a poskytnúť vhodné spôsobilosti pre novú misiu v Afganistane pod vedením NATO.

Zámerom vyslania SOTG je posilniť účasť príslušníkov OS SR na plnení hlavných cieľov operácie ISAF – výcviku, poradenstve a podpore ANSF a celkovom posilňovaní kapacít afganských bezpečnostných zložiek, vrátane afganských špeciálnych síl Vzhľadom k tomu, že výcvik, poradenstvo a podpora ANSF ostávajú kľúčovou úlohou NATO v Afganistane aj po ukončení operácie ISAF, pôsobenie SOTG v operácii ISAF výhľadovo môže vytvoriť základ pre príspevok SR do novej misie NATO v Afganistane po roku 2014.

Vyslanie SOTG prispeje k napĺňaniu záväzkov budovať obranné spôsobilosti v rámci NATO. Vykonávanie vojensky a odborne náročnejších úloh príslušníkmi OS SR zároveň posilní transformačný účinok a získané skúsenosti budú môcť odovzdávať po návrate do SR. Realizácia výcviku a poradenstva môže zároveň poskytnúť priestor pre komplexnejšiu angažovanosť SR pri obnove Afganistanu po ukončení operácie ISAF v roku 2014. Získané skúsenosti a znalosti bude možné využiť v rámci prípravy a aj samotnej realizácie civilnej obnovy Afganistanu slovenskými vládnymi a mimovládnymi subjektmi.

Schválený návrh kvantitatívnej a kvalitatívnej transformácie príspevku OS SR do operácie ISAF v priebehu rokov 2012 a 2013, s ktorým 24. júla 2012 Národná rada SR vyslovila súhlas, o. i. predpokladá stiahnutie strážnej jednotky pôsobiacej na základni Kandahar Airfield (ďalej len „KAF“) do júna 2013. Avšak na základe vyhodnotenia operačných priorít ISAF sa vrchný veliteľ spojeneckých síl v Európe (ďalej len „SACEUR“) obrátil na predstaviteľov OS SR so žiadosťou o predĺženie času vyslania strážnej jednotky na KAF. V nadväznosti na túto požiadavku SACEUR-a predkladaný materiál navrhuje predĺženie času vyslania strážnej jednotky na KAF do konca operácie ISAF, t. j. do konca roka 2014. V súvislosti s bezpečnostnou situáciou na KAF sa taktiež navrhuje zvýšenie počtu príslušníkov strážnej jednotky o 14 profesionálnych vojakov. V nadväznosti na plánované splnenie úloh spojených s výcvikom príslušníkov afganskej národnej polície a z dôvodu postupného osamostatnenia Výcvikového centra polície Afganistanu, predkladaný materiál tiež navrhuje ukončenie času vyslania výcvikového tímu Vojenskej polície SR v operácii ISAF.

2. Vojensko-odborné aspekty návrhu

**a) vyslanie skupiny špeciálnych operácií**

 Vyslanie SOTG je nielen v súlade so stratégiou medzinárodného spoločenstva, ale zároveň prispeje k napĺňaniu Cieľov síl NATO 2008, ku ktorým sa SR zaviazala. Vybudovanie samostatnej a sebestačnej skupiny špeciálnych operácií bude mať pre OS SR významný transformačný efekt a jej nasadenie napomôže rozvoju spôsobilostí, ktoré v nej sú zahrnuté, ako aj systému velenia a riadenia OS SR.

 SR poskytne prostredníctvom SOTG príspevok s vyššou kvalitou vojenských spôsobilostí, ktoré plne korešpondujú s prioritami veliteľa ISAF v tejto fáze operácie a s výhľadom jeho poskytnutia v operácii NATO po ukončení operácie ISAF. Tento príspevok preklenie kritické obdobie spojené s ukončením operácie ISAF a v súlade s politikou posilňovania spôsobilostí nasadených jednotiek zameraných na rozvoj a výcvik ANSF, ako aj v súlade so závermi summitu NATO v Chicagu a ekonomickými možnosťami SR, navrhujeme **od januára 2014 postupne vyslať na dve rotácie SOTG v počte do 150 príslušníkov OS SR s tým, že vyslanie predsunutej skupiny v počte do 35 príslušníkom OS SR sa bude realizovať postupne už od júna 2013.** Jadro SOTG bude zložené z príslušníkov pluku špeciálneho určenia OS SR s príslušnými podpornými prvkami vyčlenenými z ostatných zložiek OS SR a MO SR.

* + Skupina špeciálnych operácii bude do operácie NATO v Afganistane vyslaná na plnenie úloh podpory, mentoringu a poradenstva afganských bezpečnostných zložiek so zameraním na plnenie úloh špeciálnych operácií v plnom rozsahu**.**
	+ Náčelník Generálneho štábu OS SR si nad vyslanou skupinou špeciálnych operácií ponechá právomoc plného velenia a riadenia s delegovaním právomoci koordinovať a organizovať činnosť skupiny špeciálnych operácií OS SR na plnenie operačných úloh vyplývajúcich z plánu operácie vrchného veliteľa spojeneckých síl v Európe (SACEUR).
	+ Koordinácia plnenia úloh prípravy, vyslania a plnenia operačných úloh SOTG s veliteľom špeciálnych síl ISAF a ostatnými medzinárodnými veliteľmi je v pôsobnosti náčelníka Generálneho štábu OS SR.
	+ Skupina špeciálnych operácií bude vybavená vozidlami odolnými voči improvizovaným výbušným systémom zapožičaných USA cez programy podporujúce spojencov v operácii ISAF, osobnými zbraňami a ostatnou výzbrojou, ktorá zabezpečí ochranu príslušníkov OS SR. Služby budú obstarané v priestore operácie prostredníctvom agentúr NATO a partnerov na základe zmluvného dokumentu.
	+ SOTG bude vyslaná do priestoru operácie postupne od júna 2013, kedy OS SR v koordinácii s  veliteľom špeciálnych operácií ISAF vyšlú predsunutú skupinu v počte do 35 osôb s cieľom vytvoriť podmienky pre vyslanie a začatie plnenia operačných úloh prostredníctvom SOTG od februára 2014. Návrat SOTG bude realizovaný po splnení operačných úloh do februára 2015.
	+ Priestor pôsobenia sa vymedzuje na celý operačný priestor operácie NATO v Afganistane.
	+ Predpokladané náklady na vyslanie, pôsobenie a stiahnutie skupiny špeciálnych operácií nepresiahnu plánované výdavky OS SR pre túto operáciu. Finančné prostriedky budú hradené z rozpočtu Ministerstva obrany SR.
	+ Odchod a návrat SOTG bude vykonaný schváleným spôsobom.

**b) predĺženie času vyslania príslušníkov OS SR v strážnej jednotke na KAF a vyslanie ďalších príslušníkov OS SR do tejto strážnej jednotky**

V súlade so žiadosťou SACEUR a závermi summitu NATO v Chicagu navrhujeme predĺžiť pôsobenie príslušníkov OS SR pôsobiacich v strážnej jednotke na KAF do 31. decembra 2014a tiež zvýšiť počet príslušníkov OS SR v tejto strážnej jednotke, teda vyslať ďalších 14 príslušníkov OS SR. Príslušníci strážnej jednotky na KAF budú naďalej vykonávať službu v zmysle mandátu stanoveného uznesením NR SR č. 192 zo 7. decembra 2010.

Strážna jednotka ostane zachovaná v súčasnej štruktúre, ale s novým počtom do 179 príslušníkov OS SR a MO SR s deklarovanou právomocou pre SACEUR koordinovať a organizovať činnosť na plnenie operačných úloh vyplývajúcich z jeho plánu operácie.

Koordinácia plnenia úloh prípravy, vyslania a plnenia operačných úloh s veliteľom KAF a ostatnými medzinárodnými veliteľmi je v pôsobnosti náčelníka Generálneho štábu OS SR. Zvýšenie počtu príslušníkov OS SR v strážnej jednotke je spojené s bezpečnostnými hrozbami a súvisiacimi opatreniami na ochranu živej sily zavedením nového typu hliadkového vozidla.

**c) ukončenie času vyslania výcvikového tímu**

 Z dôvodu dosiahnutia požadovaného stupňa pripravenosti afganskej národnej polície a postupného osamostatnenia Výcvikového centra afganskej národnej polície navrhujeme ukončiť čas vyslania výcvikového tímu Vojenskej polície SR v počte do 4 príslušníkov do 30. apríla 2013 a stiahnuť tento tím z operačného priestoru ISAF.

* + Príslušníci Vojenskej polície SR pôsobia v počte do 4 príslušníkov spoločne s príslušníkmi Vojenskej polície Českej republiky vo Výcvikovom centre afganskej národnej polície v operácií ISAF na základe uznesenia Národnej rady SR č. 117/2012 z 24. júla 2012 a v zmysle Technickej dohody medzi Ministerstvom obrany Slovenskej republiky a Ministerstvom obrany Českej republiky týkajúcej sa vzájomnej spolupráce pri mentorovaní príslušníkov Afganskej národnej polície.
	+ Príslušníci Vojenskej polície SR boli vyslaní do operácie ISAF v Afganistane na plnenie úloh výcviku afganskej národnej polície v rámci Výcvikovej misie NATO v Afganistane (NTM-A) za účelom zapojiť sa do úsilia o zvýšenie bezpečnosti v krajine a posilnenia schopnosti afganských národných bezpečnostných síl dlhodobo udržiavať stabilitu. Príslušníci Vojenskej polície SR splnia požadované úlohy do ukončenia pôsobenia príslušníkov Vojenskej polície Českej republiky.
	+ Návrat príslušníkov Vojenskej polície SR bude vykonaný schváleným spôsobom.

3. Právne aspekty návrhu

Vyslanie príslušníkov OS SR do vojenskej operácie ISAF v Afganistane sa uskutoční v súlade s mandátom operácie ISAF stanoveným rezolúciami Bezpečnostnej rady OSN č. 1386/2001, 1413/2002, 1444/2002, 1510/2003, 1563/2004, 1623/2005, 1707/2006, 1776/2007, 1833/2008, 1890/2009, 1943/2010, 2011/2011, 2069/2012 podľa kapitoly VII Charty OSN.

S vyslaním príslušníkov OS SR vyslovuje súhlas podľa článku 86 písm. k) Ústavy SR Národná rada SR, do ktorej pôsobnosti patrí rozhodnúť o vyslaní OS SR mimo územia SR, ak nejde o prípad uvedený v článku 119 písm. p). Skrátenie času vyslania a zmena mandátu príslušníkov OS SR v rámci vojenskej operácie ISAF v Afganistane podlieha rozhodnutiu vlády alebo Národnej rady SR v súlade s § 12 ods. 5 a 6zákona č. 321/2002 Z. z. o ozbrojených silách SR v znení neskorších predpisov.

Konkrétne náležitosti súvisiace s pôsobením príslušníkov OS SR v operácii ISAF môžu byť upravené osobitnými medzinárodnými zmluvami.